Ο **Νίκος Σουλτανίδης** (Κομοτηνή, 2 Ιανουαρίου 1977) είναι Έλληνας ποδοσφαιριστής που αγωνίζεται στην θέση του επιθετικού. Αγωνίζεται στο πρωτάθλημα της Β΄ Εθνικής στο οποίο έχει σημειώσει πολύ μεγάλο αριθμό συμμετοχών και τερμάτων και έχει αναδειχθεί μία φορά πρώτος σκόρερ του πρωταθλήματος. Έχει επίσης βραβευτεί από τον ΠΣΑΠ, ως πολυτιμότερος παίκτης του πρωταθλήματος για την περίοδο 2008-09.

Καριέρα
-------

Ο Νίκος Σουλτανίδης ξεκίνησε την καριέρα του από τη Δόξα Υφαντών Κομοτηνής και συνέχισε στην ΠΑΕ Ποντίων Ροδόπης το 1996 όταν η Δόξα συγχωνεύθηκε με τον Πόντο Θρυλορίου. Με την ΠΑΕ Ποντίων κατέκτησε το πρωτάθλημα και το κύπελλο στην ΕΠΣ Θράκης το 1997, ενώ αγωνίστηκε και στον τελικό του Κυπέλλου Ερασιτεχνών απέναντι στην Ιωνία Χανίων. Τη σεζόν 1997-98 συμμετείχε με την ΠΑΕ Ποντίων στη Δ' Εθνική για να πάρει μεταγραφή στον Κιλκισιακό το καλοκαίρι του 1998 μετά τον υποβιβασμό της ομάδας του. Στον Κιλκισιακό αγωνίστηκε 3 χρόνια πετυχαίνοντας 36 γκολ σε 88 αγώνες. Στη συνέχεια πήρε μεταγραφή για τον Ηρακλή στον οποίο δεν κατάφερε να καθιερωθεί. Συνέχισε στον Α.Ο. Χανίων και στην συνέχεια επέστρεψε για άλλη μία χρονιά στον Κιλκισιακό.

Το καλοκαίρι του 2003 πήγε στην Καστοριά που αγωνιζόταν στην Γ΄Εθνική και συνέβαλε σημαντικά στην κατάκτηση του πρωταθλήματος από την ομάδα του σημειώνοντας 19 γκολ. Αγωνίστηκε άλλες δύο χρονιές με την Καστοριά στη Β΄Εθνικής. Στο διάστημα αυτό ξεχώρισε η πορεία της Καστοριάς στο κύπελλο Ελλάδος της περιόδου 2004-05 που έφτασε μέχρι την προημιτελική φάση. Αποκλείστηκε τελικά από τον Ολυμπιακό, τον οποίο όμως κατάφερε να κερδίσει στον πρώτο αγώνα με σκορ 2-1, με τον Σουλτανίδη να σημειώνει και τα δύο γκολ της Καστοριάς. Τις περιόδους 2006-07 και 2007-08 ο Σουλτανίδης αγωνίστηκε στον Αγροτικό Αστέρα, στον οποίο είχε καλή παρουσία και διατήρησε τις καλές επιδόσεις του στην επίθεση.

Το καλοκαίρι του 2008 πήρε μεταγραφή για την Καβάλα. Η παρουσία του στην Καβάλα την περίοδο 2008-09 υπήρξε η σημαντικότερη της καριέρας αφού πέρα από την επιτυχία της ομάδας που εξασφάλισε την άνοδο στην Α΄Εθνική, ο Σουλτανίδης αναδείχθηκε πρώτος σκόρερ του πρωταθλήματος και επιπλέον αναδείχθηκε πολυτιμότερος παίκτης του πρωταθλήματος στην ετήσια τελετή βράβευσης του ΠΣΑΠ. Συνέχισε άλλη μία χρονιά στην Καβάλα αγωνιζόμενος στην Α΄ Εθνική, πετυχαίνοντας ένα γκολ σε αγώνα με αντίπαλο τον Ατρόμητο. Το καλοκαίρι του 2010 αποκτήθηκε από τον Πανθρακικό που αγωνιζόταν στην Β΄Εθνική και κατάφερε να αναδειχθεί πρωταθλητής Β΄Εθνικής την περίοδο 2011-12. Την περίοδο 2012-13 συνέχισε την καριέρα του στον Κιλκισιακό, επιστρέφοντας στην πρώτη του ομάδα μετά από 10 χρόνια.

Διακρίσεις
----------

### Ομαδικές

Πανθρακικός
* Πρωτάθλημα Β΄ Εθνικής 2011-12

Καστοριά
* Πρωτάθλημα Γ΄Εθνικής 2003-04

### Ατομικές

* Πρώτος σκόρερ πρωταθλήματος Β΄ Εθνικής (2008-09)
* Βραβείο πολυτιμότερου παίκτη του πρωταθλήματος Β΄ Εθνικής από τον ΠΣΑΠ (2008-09)

Παραπομπές
----------

1. ↑  Ν. Σουλτανίδης... ο επόμενος[*νεκρός σύνδεσμος*] taxydromos.gr (29-12-2009)
2. 1 2  sport24.gr Ενίσχυση με Σουλτανίδη (24-08-2010)
3. 1 2  e-soccer.gr Πρώτοι Σκόρερ B' Εθνικής Ελλάδας ανά σεζόν
4. ↑  Οι κορυφαίοι στα βραβεία του ΠΣΑΠ για τη σεζόν 2008-09 sports.in.gr
5. ↑  Από Κώστας Καραγιάννης (7 Ιουνίου 2017). «Επέτειος: 20 χρόνια από την μεγάλη πορεία της Δόξας Υφαντών στον τελικό του Κυπέλλου Ερασιτεχνών Ελλάδος». *www.thrakisports.gr*.
6. ↑  Έσπασε τα... κοντέρ η Καστοριά[*νεκρός σύνδεσμος*] patris.gr (05-06-2004)
7. ↑  Χιονιάς ο Σουλτανίδης[*νεκρός σύνδεσμος*] Ριζοσπάστης (3-10-2005)
8. ↑  Τρίτο "χτύπημα" Αγροτικού, με Σουλτανίδη contra.gr (03-06-2006)
9. ↑  «Κυβερνούν» τα δίχτυα[*νεκρός σύνδεσμος*] sentragoal.gr (17-09-2007)
10. ↑  Βράβευσε τους καλύτερους ο ΠΣΑΠ[*νεκρός σύνδεσμος*] Πρώτο Θέμα (10-11-2009)
11. ↑  MVP: Νίκος Σουλτανίδης sport-fm.gr (19-09-2009)
12. ↑  Κάτοικος Κομοτηνής ο Σουλτανίδης gazzetta.gr (24-08-2010)
13. ↑  Ανακοίνωσε Σουλτανίδη ο Πανθρακικός zougla.gr (24-08-2010)
14. ↑  Κράτησε Στεφανίδη, πήρε Σουλτανίδη ο Κιλκισιακός Αρχειοθετήθηκε 2012-08-12 στο Wayback Machine. onsports.gr (06-12-2012)